

VLADA REPUBLIKE HRVATSKE

Zagreb, 30. rujna 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo pravosuđa i uprave |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Izvješće o ostvarivanju prava na besplatnu pravnu pomoć i utrošku sredstava u 2019. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRIJEDLOG

VLADA REPUBLIKE HRVATSKE

Na temelju članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), a u vezi s člankom 45. Zakona o besplatnoj pravnoj pomoći (Narodne novine, br. 143/13 i 98/19), Vlada Republike Hrvatske je na sjednici održanoj \_\_\_\_\_\_\_\_\_ donijela

**Z A K LJ U Č A K**

Prihvaća se Izvješće o ostvarivanju prava na besplatnu pravnu pomoć i utrošku sredstava u 2019., u tekstu koji je Vladi Republike Hrvatske dostavilo Ministarstvo pravosuđa i uprave aktom, KLASA: 701-03/20-01/1015, URBROJ: 514-05-01-01-02/1-20-08, od 16. rujna 2020.

KLASA:

URBROJ:

Zagreb,

PREDSJEDNIK

mr. sc. Andrej Plenković

Obrazloženje

Institut besplatne pravne pomoći u Republici Hrvatskoj uređen je Zakonom o besplatnoj pravnoj pomoći (Narodne novine, br. 143/13 i 98/19 - u daljnjem tekstu: ZBPP) koji je stupio na snagu 1. siječnja 2014. ZBPP-om se uređuje svrha, korisnici i vrste pravne pomoći, pružatelji pravne pomoći, uvjeti i postupak za ostvarivanje pravne pomoći, prekogranično ostvarivanje pravne pomoći, financiranje pravne pomoći i nadzor nad provedbom ZBPP-a.

Svrha besplatne pravne pomoći u smislu ZBPP-a je ostvarenje jednakosti svih pred zakonom, osiguranje građanima Republike Hrvatske i drugim osobama u skladu s odredbama toga Zakona djelotvornog ostvarenja pravne zaštite te pristupa sudu i drugim javnopravnim tijelima pod jednakim uvjetima.

Ministarstvo pravosuđa i uprave prati provedbu ZBPP-a i obvezno je svake godine Vladi Republike Hrvatske podnijeti Izvješće o ostvarivanju prava na besplatnu pravnu pomoć i utrošenim sredstvima (u daljnjem tekstu: Izvješće), a koje Izvješće Vlada Republike Hrvatske podnosi Hrvatskom saboru.

U Izvješću su navedeni podaci iz računalnog programa za besplatnu pravnu pomoć - informatičkog sustava Ministarstva pravosuđa i uprave koji omogućava u realnom vremenu pretraživanje podnesenih zahtjeva za pravnu pomoć, broja odobrenih zahtjeva te broja donesenih rješenja za cijelo područje Republike Hrvatske, kao i za područje teritorijalne nadležnosti pojedinog ureda državne uprave u županiji/Gradu Zagrebu. Također, u Izvješću su navedeni i podaci prikupljeni od pružatelja primarne pravne pomoći.

Primarnu pravnu pomoć, koja se odnosi na pravno savjetovanje i pravnu zaštitu u postupcima pred javnopravnim tijelima, pružaju ovlaštene udruge, pravne klinike i uredi državne uprave u županiji, odnosno nadležno upravno tijelo Grada Zagreba.

Pružatelji primarne pravne pomoći u 2019. godini pružili su pravnu pomoć u ukupno 20.679 slučajeva. Od navedenog broja najveći dio se odnosi na pravnu pomoć koju su pružile ovlaštene udruge, ukupno 16.408 slučajeva.

Sekundarna pravna pomoć se odnosi na ostvarivanje pravne zaštite u građanskim i upravnim sudskim postupcima te na oslobođenje od plaćanja troškova sudskog postupka i oslobođenje od plaćanja sudskih pristojbi. Sekundarnu pravnu pomoć u građanskim i upravnim sudskim postupcima pružaju odvjetnici.

U 2019. godini zaprimljeno je ukupno 5.850 zahtjeva za odobravanje sekundarne pravne pomoći, od čega je odobreno ukupno 4.109 zahtjeva. Najviše zahtjeva za odobravanje sekundarne pravne pomoći zaprimljeno je i odobreno u Uredu državne uprave u Istarskoj županiji, odnosno zaprimljeno je 639, a odobreno 483 zahtjeva.

Ukupno planirana financijska sredstva za organiziranje i pružanje besplatne pravne pomoći u 2019. godini iznosila su 3.932.100,00 kuna. Od ukupno planiranih sredstava za organiziranje i pružanje besplatne pravne pomoći za pružanje primarne pravne pomoći isplaćen je iznos od 1.918.498,62 kuna, a za pružanje sekundarne pravne pomoći isplaćen je iznos od 1.901.195,29 kuna.

Osim navedenih statističkih podataka, Izvješće sadrži i podatke o provedenim aktivnostima Ministarstva pravosuđa u 2019. usmjerenim na jačanje sustava besplatne pravne pomoći u Republici Hrvatskoj, kao instrumenta zaštite prava na pristup sudu i mehanizma koji doprinosi većoj učinkovitosti pravosuđa u cjelini.

Slijedom navedenog, predlaže se Vladi Republike Hrvatske donošenje Zaključka kojim se prihvaća Izvješće o ostvarivanju prava na besplatnu pravnu pomoć i utrošku sredstava u 2019.